Hämeen poliisi tutkii tapausta kuolemantuottamuksena.

Hämeessä poliisi tutkii tapausta, jossa naisen epäillään kuolleen pahoinpitelyn seurauksena palvelutalossa Katinalassa. Kuvituskuva. AOP

Hämeen poliisilaitos selvittää parhaillaan tapausta, jossa miesasukkaan epäillään pahoinpidelleen naisasukkaan niin, että tämä kuoli vammoihinsa. Naisen kuolema tapahtui joulukuun puolessa välissä asumispalveluyksikössä Willa Katinalassa Hattulassa.

Naisen omaiset ovat tehneet asiasta rikosilmoituksen.

Miten näin pääsi käymään ympärivuorokautisessa asumispalveluyksikössä, ei ole vielä poliisin tiedossa.

– Tapauksessa on kyse kuolemasta, jonka epäillään tapahtuneen pahoinpitelyn seurauksena. Tutkinta on vasta alussa, tutkinnanjohtaja Marko Mäkinen Hämeen poliisista kertoo Iltalehdelle.

Mäkinen ei kerro tapauksesta yksityiskohtia, mutta ajankohta on ollut Mäkisen mukaan joulukuun puolen välin paikkeilla ilta-aikaan.

– Muihin asioihin en voi vielä ottaa kantaa, koska asiaa pitää ensin tutkia. Kuolinsyy on saatava ensin selville. Etenemme tässä vaiheessa kuulusteluilla. Kuolemansyylausunto tulee myöhemmin, Mäkinen sanoo.

Poliisi ei voi yksilöidä epäillystä tekijästä ja uhrista yksityiskohtaisempia tietoja.

– Kyseessä on eläkeiän ylittäneet henkilöt, tutkinnanjohtaja Mäkinen kertoo.

Hämeen poliisi tutkii tapausta kuolemantuottamuksena.

Iltalehti ei tavoittanut Willa Katinalan edustajaa.

Juttua korjattu 3.1.2019 kello 9.55. Epäiltyä tekijää ei ole vangittu kuten jutussa aiemmin luki. Poliisi on sen sijaan kertonut käyttävänsä tarvittaessa pakkokeinoja.